बीएमसी में शुरू होगी रेडियोथैरेपी, कार्डियक यूनिट; बनेगा ब्लड बैंक
जानिए, कहां-किस तरह मिलेगी राहत
प्रदेश सरकार के बुधवार को पेश बजट में सागर मेडिकल काॅलेज के लिए 65 करोड़ का इंतजाम किया गया है। इस बजट से यहां रेडियोथैरेपी, कािर्डयक यूनिट और ब्लड बैंक की स्थापना की जा सकेगी। राज्य सरकार के सभी कर्मचारियों को सातवां वेतन 1 जनवरी 2016 से मिलने की घोषणा का लाभ जिले के 16 हजार कर्मचारियों को मिलेगा। इस बार बीना सहित कुछ अन्य सिंचाई परियोजनाओं को लिए भी प्रावधान है।
अप्रैल से शुरू हाे सकता है बीना परियोजना काम : बीना सिंचाई परियोजना करीब 2200 करोड़ की है। इसी माह इसकी टेंडर प्रक्रिया पूरी होगी। पहले फेस में 125 करोड़ रुपए से काम शुरू होगा। अप्रैल से काम शुरू होने की संभावना है। अलग-अलग चरणों में राशि दी जाएगी। प्रदेश के गृह मंत्री भूपेंद्र सिंह का मानना है कि बजट में बीना सिंचाई परियोजना सहित जिले के कई बड़े कामों के लिए राशि आवंटित होने से सागर विकास की राह पर तेज गति से बढ़ सकेगा।
स्मार्ट सिटी के थर्ड राउंड की तैयारी कर रहा सागर : सागर स्मार्ट सिटी के थर्ड राउंड के काॅम्पटीशन में शामिल होने जा रहा है। इंदौर की मेहता एंड मेहता कंसल्टेंट ने दूसरे राउंड में 1689 करोड़ का प्रस्ताव तैयार किया था, लेकिन सागर का चयन नहीं हो सका। आंशिक संशोधन के साथ थर्ड राउंड में भी लगभग इतनी राशि का ही प्रपोजल केंद्र को भेजा जाएगा। 31 मार्च को स्मार्ट सिटी प्लान केंद्र के शहरी विकास मंत्रालय को भेजा जाना है।
बीएमसी में पूरे होंगे कई लंबित काम : बजट में मिले 65 करोड़ से बुंदेलखंड मेडिकल कॉलेज में कई रुके निर्माण के काम पूरे हो जाएंगे। साथ ही स्वास्थ्य सुविधाओं में भी इजाफा होगा। कॉलेज के प्रवक्ता डॉ. मनीष जैन ने बताया कि बजट नहीं होने के कारण निर्माणाधीन ऑडिटोरियम और रेसीडेंशियल कॉम्पलेक्स में अधूरे पड़े कर्मचारी आवासों का काम पूरा नहीं हो पा रहा था। इस राशि से यह सारे काम पूरे कराए जा सकेंगे। इसके अलावा अस्पताल में सीटी स्कैन मशीन ठेके पर लगानी पड़ी है। यह भी कॉलेज स्वयं खरीदकर लगा सकेगा। इससे कॉलेज का सालाना करीब 15 लाख रुपए का खर्च बचेगा। कॉलेज में ब्लड बैंक की स्थापना की जा सकेगी। इससे ब्लड के लिए जिला अस्पताल पर निर्भरता खत्म होगी। रेडियालॉजी विभाग में रेडियोथैरेपी और मेडिसिन विभाग में कॉर्डियक यूनिट शुरू की जा सकेगी। इससे मरीजों को हार्ट और कैंसर जैसे रोगों के इलाज के लिए भोपाल या अन्य महानगरों में रैफर नहीं करना पड़ेगा। अस्पताल की सेंट्रल लैब के लिए फुली ऑटोमेटिक एनालाइजर खरीदा जा सकेगा। इससे मरीजों की जांचों की रफ्तार में तेजी आएगी। इनकी गुणवत्ता भी बढ़ेगी।
hin_Deva hin_Deva hin_Deva hin_Deva hin_Deva hin_Deva